Na temelju članka 23. Statuta Hrvatske komore socijalnih radnika, Upravni odbor Hrvatske komore socijalnih radnika na sjednici održanoj dana 22. studenog 2021. godine donosi 
PRAVILNIK
O ZAŠTITI OSOBNIH PODATAKA

I. OPĆE ODREDBE
Članak 1.

U postupku obrade osobnih podataka i zaštite pojedinaca vezano za obradu osobnih podataka Hrvatska komora socijalnih radnika obveznik je primjene Opće uredbe o zaštiti podataka (EU) 2016/679 (dalje u tekstu: Opća uredba).

Članak 2.

Ovaj Pravilnik se usvaja u cilju osiguravanja sukladnosti poslovanja Komore socijalnih radnika s odredbama Opće uredbe o zaštiti osobnih podataka i Zakona o provedbi Opće uredbe. Pravilnikom se utvrđuju obavezni opći standardi kojih se djelatnici i suradnici Komore moraju pridržavati pri obradi osobnih podataka ispitanika.

Predmet ovog pravilnika je pobliže određenje radnji i postupaka glede načina prikupljanja, obrade i korištenja osobnih podataka, pružanje informacija o voditelju obrade te o kategorijama osobnih podataka, opsegu i svrsi obrade osobnih podatka. Nadalje, odredbama ovog Pravilnika određuju se odgovarajuće organizacijske i tehničke mjere u svrhu zaštite osobnih podataka i način ostvarivanja nadzora nad zaštitom osobnih podataka, ispitanike se upoznaje s njihovim pravima u prikupljanju i daljnjoj obradi osobnih podataka, definiraju se rokovi čuvanja osobnih podataka i odgovornost osoba koje prikupljaju i koriste osobne podatke. 
Članak 3.
Pojedini pojmovi u smislu Opće uredbe imaju sljedeće značenje: 
	1.
	Osobni podaci su svi podaci koji se odnose na pojedinca čiji je identitet utvrđen ili se može utvrditi (ispitanik); pojedinac čiji se identitet može utvrditi je osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca;


	2.
	Obrada je svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje;


	3.
	Ograničavanje obrade je označivanje pohranjenih osobnih podataka s ciljem ograničavanja njihove obrade u budućnosti;


	4.
	Izrada profila je svaki oblik automatizirane obrade osobnih podataka koji se sastoji od uporabe osobnih podataka za ocjenu određenih osobnih aspekata povezanih s pojedincem, posebno za analizu ili predviđanje aspekata u vezi s radnim učinkom, ekonomskim stanjem, zdravljem, osobnim sklonostima, interesima, pouzdanošću, ponašanjem, lokacijom ili kretanjem tog pojedinca;


	5.
	Pseudonimizacija je obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi;


	6.
	Sustav pohrane je svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi;


	7.
	Voditelj obrade je fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka; kada su svrhe i sredstva takve obrade utvrđeni pravom Unije ili pravom države članice, voditelj obrade ili posebni kriteriji za njegovo imenovanje mogu se predvidjeti pravom Unije ili pravom države članice;
Sukladno članku 4. točki 7. Opće uredbe Hrvatska komora socijalnih radnika je voditelj obrade osobnih podataka (dalje u tekstu: voditelj obrade).


	8.
	Izvršitelj obrade je fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime voditelja obrade;


	9.
	Primatelj je fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci, neovisno o tome je li on treća strana. Međutim, tijela javne vlasti koja mogu primiti osobne podatke u okviru određene istrage u skladu s pravom Unije ili države članice ne smatraju se primateljima; obrada tih podataka koju obavljaju ta tijela javne vlasti mora biti u skladu s primjenjivim pravilima o zaštiti podataka prema svrhama obrade;


	10.
	Treća strana je fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade;


	11.
	Privola ispitanika znači svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu osobnih podataka koji se na njega odnose;


	12.
	Povreda osobnih podataka znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani;


	13.
	Genetski podaci su osobni podaci koji se odnose na naslijeđena ili stečena genetska obilježja pojedinca koja daju jedinstvenu informaciju o fiziologiji ili zdravlju tog pojedinca i koji su dobiveni osobito analizom biološkog uzorka dotičnog pojedinca;


	14.
	Biometrijski podaci su osobni podaci dobiveni posebnom tehničkom obradom u vezi s fizičkim obilježjima, fiziološkim obilježjima ili obilježjima ponašanja pojedinca koja omogućuju ili potvrđuju jedinstvenu identifikaciju tog pojedinca, kao što su fotografije lica ili daktiloskopski podaci;


	15.
	Podaci koji se odnose na zdravlje su osobni podaci povezani s fizičkim ili mentalnim zdravljem pojedinca, uključujući pružanje zdravstvenih usluga, kojima se daju informacije o njegovu zdravstvenom statusu.


II.
ZAKONITOST OBRADE

Članak 4.

Voditelj obrade obrađuje osobne podatke ispitanika temeljem privole u smislu članka 6. stavka 1. točke (a) Opće uredbe.

Voditelj obrade ima legitimni interes za obradu osobnih podataka ispitanika u smislu članka 6. stavka 1. točke (f) Opće uredbe u svrhu: 

-sudjelovanja na edukacijama i predavanjima

-vođenja evidencije i dolazaka stranaka

-video nadzora u svrhu zaštite osoba i imovine

-vođenja evidencije članova stručnih sekcija Hrvatske komore socijalnih radnika.
Članak 5.

Ispitanik privolu daje na propisanom obrascu i može je povući u bilo kojem trenutku na propisanom obrascu. 
III.
OBRADA OSOBNIH PODATAKA
Kategorije ispitanika

Članak 6.

Voditelj obrade osobito obrađuje strukturirane osobne podatke prema sljedećim kategorijama ispitanika odnosno sustavima pohrane:
· podaci o radnicima, 
· podaci o vanjskim suradnicima fizičkim osobama, 
· podaci o fizičkim osobama članovima Komore,
· podaci o fizičkim osobama mandatnim članovima Tijela i Stručnih tijela Komore, te
· podaci o fizičkim osobama mandatnim članovima Komore

Voditelj obrade prikuplja slijedeće podatke:
-ime i prezime

-adresa

-osobni identifikacijski broj (jmgb ili oib)
-datum rođenja
-spol
-kontakt podaci (broj telefona ili mobitela, e-mail adresa)

Voditelj obrade u zasnivanju radnog odnosa u Komori prikuplja slijedeće podatke:

-informacija o vrsti ugovornog odnosa

-podaci iz osobne iskaznice

-bankovni račun

-stručna sprema

-druga znanja i vještine

-povijest zaposlenja 

Voditelj obrade ima pravo prikupljati i posebne kategorije osobnih podataka koje voditelj obrade prikuplja na temelju pravnih propisa ili privole ispitanika:

-podaci o zdravstvenoj sposobnosti

-informacije iz kaznene evidencije 

Voditelj obrade ima pravo pohranjivati video i audio zapise koje prikupi putem nadzornih kamera kao evidencija ulazaka i izlazaka ispitanika u prostor Komore.

Podaci o radnicima

Članak 7.

Obrada podataka o radnicima je nužna za izvršavanje ugovora o radu, te poštivanje pravnih obveza Voditelja obrade.

Podaci o radnicima obrađuju se automatizirano i neautomatizirano, a odgovorna osoba za obradu je tajnik Voditelja obrade.

Članak 8.

Voditelj obrade podatke o radnicima obrađuje u svrhu ostvarivanja prava i obveza iz radnog odnosa, izvršavanja ugovora o radu, te poštivanja pravnih obveza Voditelja obrade, uvažavajući Zakon o radu, Zakon o zaštiti na radu, Zakon o doprinosima za obvezna osiguranja, Zakon o zdravstvenom osiguranju, Zakon o mirovinskom osiguranju, Pravilnik o sadržaju i načinu vođenja evidencije o radnicima, Zakon o porezu na dohodak, Ovršni zakon, te druge odgovarajuće zakone i podzakonske akte, kao i opće akte Voditelja obrade.
Članak 9.

Primatelji osobnih podataka radnika su Hrvatski zavod za mirovinsko osiguranje, Hrvatski zavod za zdravstveno osiguranje, Ministarstvo financija - Porezna uprava, te druga nadležna državna tijela u okviru obavljanja poslova iz zakonom utvrđenog djelokruga.
Članak 10.

Voditelj obrade koristi usluge izvršitelja obrade za obradu osobnih podataka o plaćama radnika, te drugih podataka potrebnih za obračun plaća i ostalih materijalnih prava radnika, kao i potrebnih za poštivanje pravnih obveza Voditelja obrade, poput slanja podataka o radnicima Hrvatskom zavodu za zadravstveno osiguranje ili Hrvatskom zavodu za mirovinsko osiguranje.
Podaci o vanjskim suradnicima fizičkim osobama 

Članak 11.

Obrada podataka o vanjskim suradnicima fizičkim osobama je nužna za izvršavanje ugovora o djelu, te ostalih ugovora o poslovnoj suradnji odnosno pružanju usluga, kao i poštivanje pravnih obveza Voditelja obrade.

Podaci o vanjskim suradnicima obrađuju se automatizirano i neautomatizirano, a odgovorna osoba za obradu je tajnik Voditelja obrade.
Članak 12.

Voditelj obrade podatke o vanjskim suradnicima fizičkim osobama obrađuje u svrhu ostvarivanja prava i obveza prema ugovoru o djelu, te ostalih ugovora o poslovnoj suradnji odnosno pružanju usluga, izvršavanja tih ugovora, te poštivanja pravnih obveza Voditelja obrade, uvažavajući Zakon o obveznim odnosima, Zakon o doprinosima za obvezna osiguranja, Zakon o zdravstvenom osiguranju, Zakon o mirovinskom osiguranju, Zakon o porezu na dohodak, te druge odgovarajuće zakone i podzakonske akte, kao i opće akte Voditelja obrade.

Članak 13.

Primatelji osobnih podataka o vanjskim suradnicima fizičkim osobama su Hrvatski zavod za mirovinsko osiguranje, Hrvatski zavod za zdravstveno osiguranje, Ministarstvo financija - Porezna uprava, te druga nadležna državna tijela u okviru obavljanja poslova iz zakonom utvrđenog djelokruga.

Podaci o fizičkim osobama članovima Komore
Članak 14.

Obrada podataka o fizičkim osobama članovima Komore je nužna za izvršavanje zadaće od javnog interesa, te za obavljanje javnih ovlasti Voditelja obrade.
Skupština Voditelja obrade je najviše tijelo odlučivanja i čine je svi članovi Voditelja obrade.

Podaci o fizičkim osobama članovima Komore obrađuju se automatizirano i neautomatizirano, a odgovorna osoba za obradu je tajnik Voditelja obrade.
Članak 15.

Voditelj obrade podatke o fizičkim osobama članovima Komore obrađuje u svrhu provedbe postupka izdavanja, obnavljanja i oduzimanja odobrenja za samostalan rad članova Voditelja obrade, zatim radi ostvarivanja prava i obveza iz članstva, te za izvršavanje zadaće od javnog interesa i obavljanja javnih ovlasti Voditelja obrade, uvažavajući Zakon o djelatnosti socijalnog rada, kao i druge odgovarajuće zakone i podzakonske akte, te opće akte Voditelja obrade.
Podaci o fizičkim osobama mandatnim članovima Tijela i Stručnih tijela Komore
Članak 16.
Obrada podataka o fizičkim osobama mandatnim članovima Tijela i Stručnih tijela Komore je nužna za izvršavanje zadaće od javnog interesa, te za obavljanje javnih ovlasti Voditelja obrade.

Podaci o fizičkim osobama mandatnim članovima Tijela i Stručnih tijela Komore obrađuju se automatizirano i neautomatizirano, a odgovorna osoba za obradu je tajnik Voditelja obrade.
Članak 17.

Voditelj obrade podatke o fizičkim osobama mandatnim članovima Tijela i Stručnih tijela Komore obrađuje u svrhu provedbe postupaka i izvršavanja dužnosti u nadležnosti pojedinih tijela, te za izvršavanje zadaće od javnog interesa i obavljanja javnih ovlasti Voditelja obrade, uvažavajući Zakon o djelatnosti socijalnog rada, kao i druge odgovarajuće zakone i podzakonske akte, te opće akte Voditelja obrade.

Procjena učinka i prethodno savjetovanje

Članak 18.


Komora ne provodi sustavno i opsežnu procjenu osobnih aspekata u vezi s pojedincima koja se temelji na automatiziranoj obradi, uključujući izradu profila, i na temelju koje se donose odluke koje proizvode pravne učinke koji se odnose na pojedinca ili na sličan način značajno utječu na pojedinca; ne provodi opsežnu obradu posebnih kategorija osobnih podataka; ne provodi sustavno praćenje javno dostupnog područja u velikoj mjeri, stoga nema potrebe za procjenom učinka.

PRAVA ISPITANIKA
Članak 19
U postupku obrade osobnih podataka Komora na odgovarajući način pisanim ili usmenim putem ispitaniku na njegov zahtjev pruža sve informacije vezano uz obradu njegovih osobnih podataka, a osobito o svrsi obrade podataka, pravnoj osnovi za obradu podataka, legitimnim interesima, namjeri predaje osobnih podataka trećim osobama, razdoblju u kojem će osobni podatci biti pohranjeni, o postojanju prava ispitanika na pristup osobnim podatcima te prava na ispravak, brisanje ili ograničavanje obrade osobnih podataka, prava na podnošenje prigovora, povlačenje privole i dr.

Članak 20
Ako je zahtjev ispitanika podnesen putem elektroničke pošte, Komora će informaciju pružiti na isti takav način, osim ako ispitanik ne zatraži drukčije.

Ispitanik može od Komore tražiti potvrdu o tome da li ista obrađuje njegove osobne podatke te potraživati druge informacije vezane uz obradu osobnih podataka poput svrhe prikupljanja i obrade podataka, razdoblja u kojem se osobni podatci čuvaju, prava na podnošenje prigovora nadzornom tijelu te ostala prava vezana za obradu podataka. 

Članak 21
U slučaju da Komora raspolaže nepotpunim ili netočnim osobnim podatcima ispitanika, isti se može u bilo kojem trenutku obratiti Komori sa zahtjevom za dopunu ili ispravak podataka. 
Članak 22
Ispitanik ima pravo podnijeti zahtjev za brisanje „pravo na zaborav“ u slučajevima kada  osobni podatci više nisu nužni u odnosu na svrhe u koje su prikupljeni ili kada ispitanik povuče privolu, a ne postoji druga pravna osnova za obradu osobnih podataka, ili kada su osobni podatci nezakonito obrađeni ili više ne postoje legitimni interesi za obradu osobnih podataka i sl.

Članak 23
Pravo na ograničenje obrade osobnih podataka ispitanik ima pravo zatražiti od Komore u slučajevima kada osporava točnost osobnih podataka tijekom razdoblja u kojem Komori pripada pravo provjere točnosti istih, ili ako je obrada osobnih podataka bila nezakonita, a ispitanik umjesto brisanja traži ograničenje obrade podataka, ili u situacijama kada osobni podatci Komori više nisu potrebni za potrebe obrade, ali ih ispitanik traži radi postavljanja, ostvarivanja ili obrane pravnih zahtjeva te ako je ispitanik podnio prigovor o legitimnim razlozima obrade podataka.

Članak 24
Ispitanik ima pravo od Komore zatražiti prijenos svojih podataka drugom voditelju obrade u strukturiranom, uobičajeno upotrebljavanom i strojno čitljivom formatu ukoliko to bude tehnički izvedivo ako se podatci obrađuju na temelju privole koja se može opozvati ili radi ispunjenja ugovornih obveza i ako se obrada provodi automatiziranim putem. 

Članak 25
Pravo podnijeti prigovor na obradu osobnih podataka pripada ispitaniku u slučajevima kada obrada osobnih podataka nije nužna radi izvršavanja zadaće od javnog interesa ili pri izvršavanju službene ovlasti Komore kao voditelja obrade ili ako su legitimni interesi Komore manje bitni od temeljnih prava i sloboda ispitanika koji zahtijevaju zaštitu osobnih interesa. 

Članak 26
Prava iz članka 25. ovog Pravilnika ispitanik ostvaruje isključivo na temelju pisanog zahtjeva na propisanom obrascu koji se nalazi u privitku ovog Pravilnika i uz predočenje identifikacijske isprave, a ukoliko za to postoji pravna osnova utvrđena Općom uredbom o zaštiti podataka, Zakonom ili ovim Pravilnikom.

Po primitku pisanog zahtjeva iz stavka prvog ovog članka isti se urudžbira, upisuje se datum zaprimanja zahtjeva te se isti daje u rad tajniku komore.
Članak 27
Komora će, ovisno o složenosti zahtjeva ispitanika, najkasnije u roku od 30 dana od podnošenja odgovoriti na zahtjev. Iznimno, prema potrebi predmetni rok se može produljiti za dodatnih 30 dana uzimajući u obzir složenost predmeta i broj zahtjeva, a o čemu će Komora obavijestiti ispitanika zajedno s razlozima produljenja roka. 

Članak 28.

O svakom takvom zahtjevu tajnik Komore vodi posebnu evidenciju na način da se nakon donošenja odluke o zahtjevu o istome popunjava propisani obrazac o rješavanju zahtjeva.

V.
SIGURNOST OBRADE 
Članak 29.

Voditelj obrade i izvršitelji obrade provode odgovarajuće tehničke i organizacijske mjere kako bi osigurali odgovarajuću razinu sigurnosti, uključujući prema potrebi: 

· pseudonimizaciju i enkripciju osobnih podataka;

· sposobnost osiguravanja trajne povjerljivosti, cjelovitosti, dostupnosti i otpornosti sustava i usluga obrade; 

· sposobnost pravodobne ponovne uspostave dostupnosti osobnih podataka i pristupa njima u slučaju fizičkog ili tehničkog incidenta; 

· proces za redovno testiranje, ocjenjivanje i procjenjivanje učinkovitosti tehničkih i organizacijskih mjera za osiguravanje sigurnosti obrade.

Procjena odgovarajuće razine sigurnosti

Članak 30.

Prilikom procjene odgovarajuće razine sigurnosti u obzir se posebno uzimaju rizici koje predstavlja obrada, a posebno rizici od slučajnog ili nezakonitog uništenja, gubitka, izmjene, neovlaštenog otkrivanja osobnih podataka ili neovlaštenog pristupa osobnim podacima koji su preneseni, pohranjeni ili na drugi način obrađivani.
Sigurnosne mjere zaštite podataka
Članak 31.

Voditelj obrade provodi odgovarajuće organizacijske, tehničke i informatičke sigurnosne mjere zaštite podataka uzimajući u obzir najnovija dostignuća, trošak provedbe, te prirodu, opseg, kontekst i svrhu obrade, kao i rizike različitih razina vjerojatnosti i ozbiljnosti za prava i slobode pojedinaca koji proizlaze iz obrade podataka.

Voditelj obrade provodi odgovarajuće organizacijske, tehničke i informatičke sigurnosne mjere zaštite podataka kojima se osigurava da integriranim načinom budu obrađeni samo osobni podaci koji su nužni za svaku posebnu svrhu obrade.
Navedena obveza se primjenjuje na količinu prikupljenih osobnih podataka, opseg njihove obrade, razdoblje pohrane i njihovu dostupnost. 
Sigurnosnim mjerama zaštite osobnih podataka osigurava se da osobni podaci nisu automatski, bez intervencije pojedinca, dostupni neograničenom broju pojedinaca.
Sigurnosne mjere zaštite osobnih podataka radnika su ograničen, kontroliran i zaštićen pristup prostorijama i ormarima u kojima su pohranjeni osobni podaci u pisanom obliku, te ograničen, kontroliran i zaštićen pristup računalima u kojima su pohranjeni osobni podaci u elektronskom obliku.

Organizacijske, tehničke i informatičke sigurnosne mjere zaštite podataka regulirane su u internom aktu Voditelja obrade pod nazivom “Sigurnosne mjere i procedure zaštite osobnih podataka”.
Izvješćivanje Agencije o povredi osobnih podataka

Članak 32.


Ako je vjerojatno da će povreda osobnih podataka prouzročiti rizik za prava i slobode ispitanika, Voditelj obrade će o tome bez odgađanja, a najkasnije u roku od 72 sata od saznanja o povredi, izvijestiti Agenciju za zaštitu osobnih podataka. 
Navedeno izvješćivanje sadrži opis povrede uz informacije o ispitanicima i osobnim podacima, opis vjerojatnih posljedica povrede, opis mjera koje su poduzete ili predložene za rješavanje povrede, te kontaktne podatke službenika za zaštitu podataka.
Protokol izvješćivanja o povredi

Članak 33.

U slučaju saznanja o povredi osobnog podatka koje prikuplja i obrađuje Voditelj obrade, zaposlenici i članovi tijela Komore su dužni bez odgode o tome obavijestiti službenika za zaštitu osobnih podataka, elektroničkom poštom ili pisanim putem.

Službenik za zaštitu osobnih podataka će po zaprimanju ove obavijesti, pisanim putem o povredi osobnih podataka izvijestiti nadzorno tijelo bez odgađanja, a najkasnije u roku od 72 sata.

Obavješćivanje ispitanika o povredi osobnih podataka

Članak 34.

Ako je vjerojatno da će povreda prouzročiti visok rizik za prava i slobode ispitanika, Voditelj obrade će informirati ispitanike o povredi osobnih podataka koristeći se jasnim i jednostavnim jezikom. 

Iznimno, Voditelj obrade nije u obvezi obavijestiti ispitanika, ako je ispunjen bilo koji od sljedećih uvjeta: 
· Voditelj obrade je poduzeo odgovarajuće tehničke i organizacijske mjere zaštite i te su mjere primijenjene na osobne podatke pogođene povredom osobnih podataka, posebno mjere koje osobne podatke čine nerazumljivima bilo kojoj osobi koja im nije ovlaštena pristupiti, kao što je enkripcija, 
· Voditelj obrade poduzeo je naknadne mjere kojima se osigurava da više nije vjerojatno da će doći do visokog rizika za prava i slobode ispitanika, time bi se zahtijevao nerazmjeran napor, te u takvom slučaju mora postojati javno obavješćivanje ili slična mjera kojom se ispitanici obavješćuju na jednako djelotvoran način.
VI.
IZVRŠITELJ OBRADE

Članak 35.

Voditelj obrade može angažirati izvršitelja obrade za obradu određenih osobnih podataka isključivo ukoliko izvršitelj obrade u dovoljnoj mjeri jamči provedbu odgovarajućih tehničkih i organizacijskih mjera na način da je obrada u skladu sa zahtjevima iz Opće uredbe i da se njome osigurava zaštita prava ispitanika.
Članak 36.

Obrada koju provodi izvršitelj obrade uređuje se ugovorom između Voditelja obrade i izvršitelja obrade. 

Ugovor sadrži predmet i trajanje obrade, prirodu i svrhu obrade, vrstu osobnih podataka i kategorija ispitanika, te obveze i prava Voditelja obrade i izvršitelja obrade. 

Ugovorom se osobito određuje da će izvršitelj obrade: 

· obrađivati osobne podatke samo prema zabilježenim uputama Voditelja obrade, 

· osigurati da su se osobe ovlaštene za obradu osobnih podataka obvezale na poštovanje povjerljivosti ili da podliježu zakonskim obvezama o povjerljivosti, 

· poduzeti sve potrebne mjere u skladu s člankom 32. Opće uredbe, 

· poštovati uvjete za angažiranje drugog izvršitelja obrade, 

· uzimajući u obzir prirodu obrade, pomagati Voditelju obrade putem odgovarajućih tehničkih i organizacijskih mjera, te koliko je to moguće ispuniti obvezu Voditelja obrade u pogledu odgovaranja na zahtjeve za ostvarivanje prava ispitanika,

· pomagati Voditelju obrade u osiguravanju usklađenosti s obvezama u skladu s člancima od 32. do 36. Opće uredbe, uzimajući u obzir prirodu obrade i informacije koje su dostupne izvršitelju obrade,

· po izboru Voditelja, brisati ili vratiti Voditelju obrade sve osobne podatke nakon dovršetka pružanja usluga vezanih za obradu, te brisati postojeće kopije osim ako sukladno pravu Europske unije ili pravu Republike Hrvatske postoji obveza pohrane osobnih podataka,

· Voditelju obrade staviti na raspolaganje sve informacije koje su neophodne za dokazivanje poštovanja obveza utvrđenih ovim člankom Pravilnika, a koje će  omogućiti reviziju, uključujući nadzor koji provodi Voditelj obrade ili drugi revizor kojeg je ovlastio Voditelj obrade.

Ugovor se sklapa u pisanom obliku.
VII.
SLUŽBENIK ZA ZAŠTITU PODATAKA
Imenovanje službenika za zaštitu podataka

Članak 37.
Kako bi se postigla što veća razina usklađenosti s Uredbom, Komora imenuje službenika za zaštitu podataka.

Službenik za zaštitu podataka može biti zaposlenik Voditelja obrade ili obavljati zadaće na temelju ugovora o djelu, odnosno ugovora o zastupanju ako je službenik za zaštitu podataka odvjetnik. 
Voditelj obrade objavljuje kontaktne podatke službenika za zaštitu podataka na svojim mrežnim stranicama i priopćuje ih Agenciji za zaštitu osobnih podataka.

Voditelj obrade službenika za zaštitu podataka imenuje odlukom predsjednika Komore.

Prava i obveze službenika za zaštitu podataka

Članak 38.

Službenik za zaštitu podataka izvješćuje predsjednika Komore o svim aktivnostima relevantnim za obradu i sigurnost obrade osobnih podataka.

Službenik za zaštitu osobnih podataka ima odgovarajuća stručna znanja o pravu i praksama u području zaštite podataka te sposobnost izvršavanja zadaća utvrđenih Općom uredbom o zaštiti podataka.

Članak 39.
Voditelj obrade osigurava da službenik za zaštitu podataka na primjeren način i pravodobno uključen u sva pitanja u pogledu zaštite podataka, podupire službenika za zaštitu podataka u izvršavanju zadaća, pružajući mu potrebna sredstva za izvršavanje tih zadaća, omogućuje mu pristup podacima i postupcima obrade, te mu omogućuje da unapređuje svoja stručna znanja.

Članak 40.

Službenik za zaštitu osobnih podataka izravno izvještava predsjednika Komore te upućuje prijedloge i upozorava na nepravilnosti predsjednika Komore.
Članak 41.

Voditelj obrade kontakt podatke o službeniku za zaštitu podataka učinio je javno dostupnim na svojoj web stranici i drugim mjestima dostupnim korisnicima u poslovnim prostorijama. 
Službeniku se ispitanici mogu obratiti kako bi ostvarili svoja prava vezano za zaštitu osobnih podataka. Službenik je potpisao izjavu o povjerljivosti.
Članak 42.

U slučaju saznanja o povredi osobnih podataka, Voditelj obrade o tome izvještava službenika za zaštitu podataka, a službenik će po zaprimanju ove obavijesti, pisanim putem o povredi osobnih podataka izvijestiti nadzorno tijelo bez odgađanja, a najkasnije u roku od 72 sata.
Članak 43.
Službenik za zaštitu podataka obavlja najmanje sljedeće zadaće:

· informiranje i savjetovanje Voditelja obrade, te zaposlenika i članova tijela Komore koji obavljaju obradu o njihovim obvezama iz Opće uredbe, kao i drugoj pravnoj regulativi vezano za zaštitu podataka,

· praćenje poštovanja Uredbe te druge pravne regulative o zaštiti podataka, kao i ovog Pravilnika, uključujući raspodjelu odgovornosti, podizanje svijesti i osposobljavanje osoblja koje sudjeluje u postupcima obrade,

· pružanje savjeta, kada je to zatraženo, u pogledu procjene učinaka za zaštitu podataka i praćenje njezina izvršavanja,

· suradnja s Agencijom za zaštitu osobnih podataka, 

· djelovanje kao kontaktna osoba za Agenciju za zaštitu osobnih podataka o pitanjima u pogledu obrade, što uključuje i prethodno savjetovanje, te savjetovanje, a prema potrebi i sva druga pitanja vezana za obradu osobnih podataka.

VIII.
ZAVRŠNE ODREDBE

Članak 44.

Ovaj Pravilnik stupa na snagu danom usvajanja, te se s navedenim danom objavljuje na oglasnoj ploči Voditelja obrade, kao i na web stranici Voditelja obrade.

KLASA: 012-02/21-01/02 

URBROJ: 539/02-21-12
Zagreb, 22. studenog 2021. godine


Predsjednik Hrvatske komore socijalnih radnika

Ovaj Pravilnik objavljen je na mrežnoj stranici Komore dana 22. studenog 2021. godine, a stupio je na snagu dana 22. studenog 2021. godine.

